NARIADENIE KOMISIE (ES) č. 976/2006
z 29. júna 2006,
ktorým sa prijímajú mimoriadne opatrenia na podporu trhu s bravčovým mäsom v Nemecku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom (1), a najmä na jeho článok 20 ods. 1 a druhý odsek článku 22,
keďže:
(1)
Nemecké orgány zriadili na základe výskytu klasického moru ošípaných v niektorých výrobných regiónoch Nemecka v súlade s článkami 9, 10 a 11 smernice Rady 2001/89/ES z 23. októbra 2001 o opatreniach Spoločenstva na kontrolu klasického moru ošípaných (2) ochranné pásma a pásma dozoru. V dôsledku toho sa v týchto pásmach uvádzanie prasiatok na trh a ich prevoz do výkrmní dočasne zakazuje.
(2)
Obmedzenia voľného pohybu tovaru vyplývajúce z uplatňovania týchto veterinárnych opatrení môžu spôsobiť vážne narušenie trhu s bravčovým mäsom v Nemecku. V dôsledku toho je nutné na nevyhnutne potrebný čas prijať mimoriadne opatrenia na podporu trhu týkajúce sa výlučne prasiatok z priamo zasiahnutých pásiem.
(3)
S cieľom predísť ďalšiemu šíreniu choroby je potrebné prasiatka chované v príslušných pásmach vylúčiť z normálneho obchodu a spracovať ich na výrobky určené na iné účely, ako je ľudská spotreba, v súlade s článkom 3 smernice Rady 90/667/EHS z 27. novembra 1990, ktorou sa ustanovujú veterinárne pravidlá na zneškodňovanie a spracovanie živočíšneho odpadu, jeho umiestňovanie na trh a zabránenie výskytu patogénov v krmivách živočíšneho alebo rybieho pôvodu a ktorou sa mení a dopĺňa smernica 90/425/EHS (3), alebo ich odstrániť spálením.
(4)
Na dodanie prasiatok z predmetných pásiem je príslušným nemeckým orgánom potrebné poskytnúť podporu.
(5)
Je potrebné prijať opatrenia, aby príslušné nemecké orgány mohli uplatniť všetky požadované kontrolné a dozorné opatrenia a informovať o tom Komisiu.
(6)
Obmedzenia voľného pohybu prasiatok platili v dotknutých pásmach niekoľko týždňov a táto situácia viedla u zvierat k podstatnému nárastu hmotnosti a spôsobila neprípustnú situáciu v starostlivosti o zvieratá. Toto nariadenie sa preto uplatňuje od 12. júna 2006.
(7)
Opatrenia stanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
1. Od 12. júna 2006 sú výrobcovia bravčového mäsa na základe žiadosti oprávnení na podporu poskytovanú príslušnými nemeckými orgánmi na dodávku:
a)
prasiatok uvedených pod číselným znakom KN 0103 91 10 s priemernou hmotnosťou 8 kg alebo vyššou v jednej dodávke (ďalej len „odstavené prasiatka“);
b)
prasiatok uvedených pod číselným znakom KN 0103 91 10 s priemernou hmotnosťou 25 kg alebo vyššou v jednej dodávke.
2. 50 % výdavkov na podporu uvedenú v odseku 1, ktorá sa vzťahuje maximálne na celkový počet 65 000 prasiatok, z ktorých 13 000„odstavených prasiatok“ sa financuje z rozpočtu Spoločenstva.
Článok 2
Príslušným nemeckým orgánom sa môžu dodávať iba zvieratá chované v pásmach dozoru nachádzajúcich sa v oblastiach uvedených v prílohe I, pokiaľ sa veterinárne opatrenia zavedené príslušnými nemeckými orgánmi uplatňujú v týchto pásmach v deň dodávky zvierat.
Článok 3
1. V deň dodávky príslušným nemeckým orgánom sa zvieratá dopravia na bitúnok, odvážia a zabijú takým spôsobom, aby sa predišlo rozšíreniu choroby. Preprava a zabitie sa vykonajú v súlade s podmienkami stanovenými v prílohe II.
2. Zvieratá sa musia previezť do kafilérie a spracovať na výrobky uvedené pod číselnými znakmi KN 1501 00 11, 1506 00 00 alebo 2301 10 00 v súlade s článkom 3 smernice 90/667/EHS alebo odstrániť spálením.
3. Doprava zvierat na bitúnok, ich zabitie a doprava do kafilérie sa vykonajú pod stálym dozorom príslušných nemeckých orgánov.
Článok 4
1. Podpora uvedená v článku 1 ods. 1 pre „odstavené prasiatka“ s priemernou hmotnosťou 8 kg a vyššou, ale nižšou ako 12 kg v jednej dodávke a pre prasiatka s priemernou hmotnosťou 25 kg alebo vyššou, ale nižšou ako 32 kg v jednej dodávke sa vypočíta na jeden kilogram na základe cien, ktoré oznámi nemecký cenový úrad ZMP, platných v týždni predchádzajúcom dodávke prasiatok príslušným orgánom.
2. Podpora pre „odstavené prasiatka“ s priemernou hmotnosťou 12 kg alebo vyššou v jednej dodávke nesmie presiahnuť podporu stanovenú v súlade s odsekom 1 tohto článku pre „odstavené prasiatka“ s priemernou hmotnosťou 12 kg v jednej dodávke.
3. Podpora pre prasiatka s priemernou hmotnosťou 32 kg alebo vyššou v jednej dodávke nesmie presiahnuť podporu stanovenú v súlade s odsekom 1 tohto článku pre prasiatka s priemernou hmotnosťou 32 kg v jednej dodávke.
Článok 5
Príslušné nemecké orgány prijmú všetky potrebné opatrenia na zabezpečenie súladu s týmto nariadením, a najmä s článkom 2. Komisiu o tom informujú v najkratšom možnom čase.
Článok 6
Príslušné nemecké orgány oznámia Komisii každú stredu počet a celkovú hmotnosť „odstavených prasiatok“ a ostatných prasiatok dodaných v súlade s týmto nariadením za predchádzajúci týždeň.
Článok 7
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Bude sa uplatňovať od 12. júna 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. júna 2006